《游层岩》
宋代·练潜夫

朝寻白鹅山，夕次层岩曲。中虚谷窈窕，一水流其腹。

澄渟注渊奫，冬夏不盈缩。初疑有神物，毛骨森戚促。

魂惊不敢吐，发腻不敢沐。跨梁怛临深，矧敢濯余足。

闻昔宅秘怪，蒙鸿状河渎。黄昏嘷猩鼯，正昼飞蝙蝠。

豚肩走巫觋，歌舞神所欲。寻幽到其趾，精爽戒托宿。

张公熙宁初，曾是舒幽独。镌题百许字，焕烂夺人目。

几呵护守严，百魅不敢触。往往风雨夜，啾啾鬼神哭。

乃知正直士，所至即蒙福。往时元次山，今日蒋颖叔。

或镵阳华铭，或刻舜祠录。与公成三人，万代仰高躅。

因书岩石间，聊用美淇澳。

作者简介：练潜夫，失名，建安（今福建建瓯）人（《金石补正》卷一○六）。神宗熙宁间为祁阳令。曾作《笑岘亭记》（《舆地纪胜》卷五六）。今录诗二首。